**ELŐTERJESZTÉS**

Bonyhád Város Képviselő - testületének 2020. szeptember 3.

rendes/rendkívüli testületi ülésére

|  |  |
| --- | --- |
| Tárgy: | Költségvetési szerv alapítása – Bonyhádi Védőnői Szolgálat |
| Előterjesztő: | Filóné Ferencz Ibolya polgármester |
| Előterjesztést készítette: | Dr. Puskásné Dr. Szeghy Petra  Fauszt Józsefné |
| Előterjesztés száma: | 68. sz. |
| Előzetesen tárgyalja: | Pénzügyi Bizottság  Humán Bizottság |
| Az előterjesztés a jogszabályi feltételeknek megfelel: | Dr. Puskásné Dr. Szeghy Petra jegyző |
| Melléklet: |  |
| A döntéshez szükséges többség: | egyszerű/minősített |
| Döntési forma: | rendelet/határozat (normatív, hatósági, egyéb) |
| Az előterjesztést | nyílt ülésen kell/zárt ülésen kell/zárt ülésen lehet tárgyalni |
| Véleményezésre megkapta: | Filóné Ferencz Ibolya polgármester |

**Tisztelt Képviselő-testület!**

1. **Az előterjesztés indokoltsága**

Bonyhád Város Önkormányzata a Bonyhádi Kórház és Rendelőintézeten keresztül tartotta fenn a védőnői szolgálatot egészen 2009. szeptember 30-ig. Ekkor a védőnők kft-t alapítva, Zöldkereszt Kft. néven látták el a területi védőnői körzeti feladatokat 2009. október 1-el, vállalkozási szerződést kötve az önkormányzattal.

Az elmúlt két évben a jogszabályi környezet változása miatt, a védőnői – közalkalmazotti - bérek növekedése miatt a kft. azzal kereste meg az önkormányzatot, hogy a kft-t fenntartani nem tudják, hiszen a jogszabályból fakadó bérnövekményeket, mint kft. nem kapják meg a finanszírozótól, szeretnének ismét közalkalmazotti jogviszonyban munkát végezni.

1. **Jogszabályi környezet**

Magyarország helyi önkormányzatairól szóló 2011. évi CLXXXIX. törvény 13. § (1) bekezdés 4. pontja az önkormányzat kötelezettségévé teszi az egészségügyi alapellátásról való gondoskodást. Az egészségügyi alapellátásról szóló 2015. évi CXXIII. törvény 5. § (1) d.) pontja nevesíti a védőnői ellátásról való önkormányzati gondoskodási kötelezettséget.

A részletszabályokat a területi védőnői ellátásról szóló 49/2004. (V.21.) ESzCsM rendelet, valamint az egyes egészségügyi dolgozók és egészségügyben dolgozók illetmény- vagy bérnövelésének, valamint az ahhoz kapcsolódó támogatás igénybevételének részletes szabályairól 256/2013. (III.03.) kormányrendelet határozza meg.

1. **Költségvetési szerv alapítása**

Tekintettel arra, hogy a védőnői szolgálat Bonyhád városára és Grábóc községére vonatkozóan látja el feladatait, így célszerű költségvetési szervet alapítani, ahol a kompetenciák közé tartozik a fenti jogszabályokból eredő feladatok ellátása (körzetek módosítására javaslattétel, NEAK finanszírozási szerződés megkötése, felülvizsgálata, esetleges módosítása, adatszolgáltatási kötelezettségek teljesítése stb.).

Jogi szabályozás költségvetési szerv alapításához

Az Mötv. 41. § (6) bekezdés értelmében a képviselő-testület a feladatkörébe tartozó közszolgáltatások ellátására - jogszabályban meghatározottak szerint - költségvetési szervet, [a polgári perrendtartásról szóló törvény](https://optijus.hu/optijus/lawtext/A1600130.TV/tvalid/2018.1.1./tsid/) szerinti gazdálkodó szervezetet (a továbbiakban: gazdálkodó szervezet), nonprofit szervezetet és egyéb szervezetet (a továbbiakban együtt: intézmény) alapíthat, továbbá szerződést köthet természetes és jogi személlyel vagy jogi személyiséggel nem rendelkező szervezettel.

Az államháztartásról szóló 2011. évi CXCV. törvény (a továbbiakban: Áht.) II. fejezet 6. pontja rendelkezik a költségvetési szerv alapításáról.

Az Áht. 7/A. § szerint „költségvetési szerv akkor alapítható, ha a közfeladat alaptevékenységként való ellátása ekként biztosítható, a működéséhez szükséges feltételek adottak, az ellátandó feladat hatékonyan teljesíthető és a költségvetési szerv működtetéséhez szükséges pénzügyi fedezet rendelkezésre áll.”

Magyarország helyi önkormányzatairól szóló 2011. évi CLXXXIX. törvény (továbbiakba: Mötv.) 13. § (1) bekezdés 15. pontja rendelkezik arról, hogy „a helyi közügyek, valamint a helyben biztosítható közfeladatok körében ellátandó helyi önkormányzati feladatok különösen: sport, ifjúsági ügyek.”

Az Áht. 8. § (1) b.) pontja alapján a helyi önkormányzat költségvetési szerv alapítására jogosult. A költségvetési szerv alapítását alapító okirattal kell megtenni. Az államháztartás végrehajtásáról szóló 368/2011. (XII.31.) kormányrendelet 5. § rendelkezik az alapító okirat tartalmáról az alábbiak szerint:

**„5. §** (1) Az alapító okirat tartalmazza a költségvetési szerv

*a)* megnevezését magyar nyelven,

*b)* székhelyét, telephelyeit,

*c)* alapításáról rendelkező jogszabály teljes megjelölését, ha az alapításról jogszabály rendelkezett,

*d)* irányító szervének vagy felügyeleti szervének megnevezését, székhelyét,

*e)* illetékességét, működési területét,

*f)* közfeladatát, alaptevékenységét, ezek kormányzati funkció szerinti megjelölését és főtevékenységének államháztartási szakágazati besorolását,

*g)* vezetőjének megbízási rendjét, és

*h)* alkalmazásában álló személyek jogviszonyának megjelölését.”

A Magyar Államkincstár által rendszeresített formanyomtatványon kell a költségvetési szerv alapító okiratát elkészíteni, mely az előterjesztés melléklete.

Az Áht. 7. §(1) bekezdés értelmében a költségvetési szerv jogszabályban vagy alapító okiratban meghatározott közfeladat ellátására létrejött jogi személy. Ugyanezen jogszabályhely

(2) bekezdése arról rendelkezik, hogy a költségvetési szerv tevékenysége lehet:

*a)* alaptevékenység, amely a létrehozásáról rendelkező jogszabályban, alapító okiratában a szakmai alapfeladataként meghatározott, valamint a szakmai alapfeladatai ellátását elősegítő más, nem haszonszerzés céljából végzett tevékenység,

*b)* vállalkozási tevékenység, amely haszonszerzés céljából, államháztartáson kívüli forrásból, nem kötelezően végzett termelő-, szolgáltató-, értékesítő tevékenység.

Az Áht. 9. § c.) pontja- az Ávr. 1. melléklet a.) pontjára figyelemmel - alapján a költségvetési szerv vezetőjének kinevezési jogkörét a képviselő-testület kezébe adja. Az Áht. 10. § (1) bekezdés értelmében a költségvetési szerv vezetője felelős a közfeladatok jogszabályban, alapító okiratban, belső szabályzatban foglaltaknak megfelelő ellátásáért, valamint a költségvetési szerv számára jogszabályban előírt kötelezettségek teljesítéséért.

Az Mötv. 41. § (7) bekezdés alapján a helyi önkormányzat képviselő-testülete - amennyiben törvény kivételt nem tesz - kinevezi az intézmény vezetőjét. A közalkalmazottak jogállásáról szóló 1992. évi XXXIII. törvény (a továbbiakban: Kjt.) 83/A. § (1) bekezdés értelmében az önkormányzattal közalkalmazotti jogviszonyban álló esetében a kinevezés és felmentés a képviselő-testület kizárólagos hatáskörébe tartozik. A Kjt. 20/B. § (1) bekezdés értelmében a magasabb vezető és vezető beosztás ellátására szóló megbízásra a Kjt. 20/A. § (1) és (3) – (8) bekezdései alkalmazásával pályázatot kell kiírni. Pályázat kiírására a költségvetési szerv alapítása miatt most nincs lehetőség (egyrészt időben sem fér bele, másrészt a MÁK csak akkor jegyzi be a költségvetési szervet, ha van vezetője). A Kjt. 20/B. § (5) bekezdés a.) pontja lehetőséget biztosít arra, hogy a pályázat elbírálásáig pályázat kiírása nélkül bízzon meg vezetőt.

Az Áht. 10. § (4) bekezdés értelmében a költségvetési szerv gazdasági szervezettel rendelkezik. Ugyanakkor a következő bekezdés szerint, ha a költségvetési szerv éves átlagos statisztikai állományi létszáma a 100 főt nem éri el

*a)* az irányító szerv, az államháztartás önkormányzati alrendszerében az önkormányzati hivatal vagy,

*b)* az irányító szerv döntése alapján az irányító szerv irányítása alá tartozó, gazdasági szervezettel rendelkező más költségvetési szerv

látja el.

Tekintettel arra, hogy az önkormányzat Gazdasági Ellátó Szervezete látja el a költségvetési szervek feladatait, így az újonnan alapítandó szerv gazdasági feladatait is javaslom a GESZ részére átadni.

Az Áht. 10. § (5) alapján a költségvetési szerv szervezetét, feladatai ellátásának részletes belső rendjét és módját szervezeti és működési szabályzat állapítja meg. A szervezeti egységekre vonatkozó szabályokat a költségvetési szerv szervezeti és működési szabályzatában vagy a szervezeti egys/égek ügyrendjében, a gazdálkodás részletes rendjét belső szabályzatban kell meghatározni. Az Ávr. 13. § (1) bekezdése részletezi, hogy a szerv SzMSz-ének mit kell tartalmaznia, melyet természetesen a képviselő-testületnek kell majd jóvá hagynia.

**VI. Pénzügyi oldal**

A védőnői szolgálat finanszírozását a NEAK-kal kötött szerződés, és az egyes egészségügyi dolgozók és egészségügyben dolgozók illetmény- vagy bérnövelésének, valamint az ahhoz kapcsolódó támogatás igénybevételének részletes szabályairól 256/2013. (III.03.) kormányrendelet, valamint az egészségügyi szolgáltatások Egészségbiztosítási Alapból történő finanszírozásának részletes szabályairól szóló 43/1999. (III.3.) Kormányrendelet határozza meg.

A finanszírozás egy részét az úgynevezett pontfinanszírozás adja, míg a másik a része bértámogatásból áll. Az előbbi a védőnői körzetek által ellátott és jogszabályban meghatározott ellátott esetek függvénye (életkor, nem, ellátás stb.). A NEAK pénzforgalmi adataiból látszik, hogy ez havi szinten – bár kis mértékben, de – változó. Az elmúlt hónapban ez 2.729.400,- Ft/hó. Ezen felül úgynevezett bérkompenzációra tarthatunk igényt, mely a jogszabály értelmében 1.440.00,- Ft/hó, a novemberi védőnői bértáblát figyelembe véve. A bevételek oldalán így egy hónapban körülbelül 4.173.00,- Ft (azaz nagyságrendileg 4.200.00,- Ft) keletkezik. A kiadásokat a védőnői bérek – a 2020. november 1. utáni béremelést követően a hat védőnő vonatkozásában – 4.370.651,- Ft, melyhez egyéb költség havi szinten (veszélyes hulladék elszállítása, kiskönyvek ára, kiküldetés díja, telefon, rezsi költségek stb.) 220.000,- Ft-ot (kiadások összesen: 4.590.651 – 4.600.000,- Ft). Egy hónapban az önkormányzatnak összességében és nagyságrendileg 400.000,- Ft-ot kell hozzátennie költségvetéséből, melyet majd a költségvetési rendeletbe, intézményalapítás esetén be kell tervezni. A kiadások pontos összege a pontfinanszírozás havi változása miatt nem határozható meg. A területi védőnői ellátásról szóló 49/2004. (V.21.) ESzCsM rendelet 5. melléklete határozza meg a védőnői tanácsadáshoz szükséges eszközöket. Ezen eszközállománnyal rendelkezik a feladatellátó Zöldkereszt Kft., melyet ajándékozási szerződéssel adnak át a Szolgálat részére.

**VII. Összefoglalva az előterjesztés alapján a következő döntések meghozatalára kérem a képviselő-testületet**

1. döntés költségvetési szerv alapításáról;
2. alapító okirat elfogadása;
3. intézményvezető határozott – pályázat elbírálásig történő – időre történő kinevezése;
4. pályázat kiírása intézményvezetői munkakörre
5. finanszírozási szerződés megkötése a NEAK-kal;
6. működési engedély iránti kérelem benyújtása.

**Határozati javaslat:**

Bonyhád Város Önkormányzatának Képviselő-testülete:

1. az önkormányzat közfeladatainak hatékonyabb ellátása érdekében Magyarország helyi önkormányzatairól szóló 2011. évi CLXXXIX. törvény 41. § (6) bekezdés és az államháztartásról szóló 2011. évi CXCV. törvény 7/A. § felhatalmazása alapján 2020. november 1. napjával megalapítja a Bonyhádi Védőnői Szolgálatot a határozat mellékletét képező alapító okirat szerinti tartalommal;
2. a Bonyhádi Védőnői Szolgálat vezetésére a határozat mellékletét képező tartalommal pályázatot ír ki.
3. a Bonyhádi Védőnői Szolgálat vezetésére - a 2. pontban meghirdetett pályázat eredményes elbírálásáig, de legfeljebb 2020. december 31-ig – kinevezi Beréti Tímeát, akinek az illetményét …. Ft-ban állapítja meg.
4. felkéri a polgármestert, hogy a Bonyhádi Védőnői Szolgálat finanszírozási szerződését a Nemzeti Egészségbiztosítási Alapkezelővel kösse meg;
5. felkéri a polgármestert, hogy a Bonyhádi Védőnői Szolgálat működési engedély iránti kérelmét nyújtsa be;
6. felhatalmazza polgármesterét, hogy a mellékelt ajándékozási szerződést a Zöldkereszt Kft-vel írja alá;
7. felkéri az intézményvezetőt, hogy a Bonyhádi Védőnői Szolgálat Szervezeti és Működési Szabályzatát dolgozza ki.

Határidő: azonnal

Felelős: Filóné Ferencz Ibolya polgármester

Bonyhád, 2020. augusztus 27.

Filóné Ferencz Ibolya

polgármester